KIRJALLINEN KYSYMYS E-3483/00

esittäjä(t): Heidi Hautala (Verts/ALE) komissiolle

(10. marraskuuta 2000)

Aihe: Tamponien käyttöä koskevat menettelysäännöt

Euroopan parlamentti on useaan otteeseen pyytänyt komissiota joko ryhtymään lainsäädäntötoimiin tai luomaan vapaaehtoiset menettelysäännöt tamponien käytöstä aiheutuvan toksisen sokkioireyhtymän vaaran pienentämiseksi. Tämä vaatimus, jonka Euroopan parlamentin vetoomusvaliokunta oli esittänyt jo vuonna 1996, toistettiin vuonna 1999 annetussa päätöslauselmassa, joka koskee naisten terveydentilaa Euroopan unionissa.

Euroopan komissio ja EDANA (European Disposables And Nonwovens Association) hyväksyivät tamponien käyttöä koskevat vapaaehtoiset menettelysäännöt kesäkuussa 1999. Ottaen huomioon tämän hyväksytyn tekstin ja asiasta vastaavan pääjohtajan 21. joulukuuta 1999 laatiman kirjeen, voisiko komissio selventää, kuinka menettelysäännöt pannaan täytäntöön ja kuinka niitä valvotaan? Mihin oikeudellisiin toimiin voidaan ryhtyä, jos EDANAan kuuluvat (tai kuulumattomat) valmistajat ja maahantuojat saattavat sisämarkkinoille tuotteita, jotka eivät ole yhdenmukaisia menettelysääntöjen kanssa?

Voisiko komissio ilmoittaa, miksi se on myöntänyt teollisuudelle kahden vuoden siirtymäkauden 1. tammikuuta 2000 lähtien voimassa olleiden menettelysääntöjen soveltamiseksi? Voisiko komissio selventää, koskevatko vapaaehtoiset menettelysäännöt myös kolmansiin maihin mukaan lukien ehdokasvaltiot vietyjä tamponeja? Jos eivät koske, mihin toimiin komissio aikoo ryhtyä, jotta naisia voidaan suojella toksiselta sokkioireyhtymältä myös Euroopan unionin ulkopuolella?

Vapaaehtoisten menettelysääntöjen pääasiallinen tarkoitus on tiedottaa naisille toksisesta sokkioireyhtymästä ja suojella heidän terveyttään. Velvoittavatko menettelysäännöt tamponien maahantuojia ja/tai valmistajia sisällyttämään tamponipakkauksiin varoituksen, jos tamponit sisältävät geenimuunnettua puuvillaa? Jos eivät velvoita, aikooko komissio tehdä varotoimena ja kuluttajan valinnanvapauden säilyttämiseksi aloitteen, jolla tällainen merkintä tehdään pakolliseksi?

David Byrnen vastaus komission puolesta

(22. joulukuuta 2000)

Komissio on toksiseen sokkioireyhtymään liittyvien riskien ja Euroopan parlamentin asiasta tunteman huolestumisen vuoksi toistuvasti ollut yhteydessä tamponien valmistajiin selvitelläkseen mahdollisuuksia ottaa näiden ongelmien osalta käyttöön itsesääntelytoimenpiteet. EDANA (European Disposables and Non-wovens Association) ottikin näin ollen heinäkuussa 1999 käyttöön vapaaehtoiset tamponien käyttöä koskevat säännöt.

Yleisestä tuoteturvallisuudesta 29. kesäkuuta 1992 annetun neuvoston direktiivin 92/59/ETY(1) mukaan käytännesääntöjä on erityissäännösten puuttuessa käytettävä arvioitaessa, onko tuote yleisten turvallisuusvaatimusten mukainen. Komissio on tämän vuoksi esitellyt nämä säännöt direktiivin täytäntöönpanosta vastaaville jäsenvaltioille turvallisuusnäkökohtien arvioimisessa käytettävänä standardina.

Viranomaisten käytössä olevia erilaisia oikeudellisia toimia säännellään laeissa, joilla direktiivi saatetaan osaksi kansallista lainsäädäntöä, mutta niiden tulisi perustua direktiivin 6 artiklassa annettuihin esimerkkeihin, joita ovat mm. tuotetarkastukset, tuotteista otettavat näytteet, varoitukset, tilapäiset myyntikiellot tai jopa tuotteen poistaminen markkinoilta.

Käytännesääntöjen täytäntöönpanolle asetettu kahden vuoden siirtymäaika on tarpeen, jotta valmistajat voisivat selviytyä sääntöjen asettamista käytännön vaatimuksista. Niiden on aloitettava pakkausmerkintöjen sisällyttäminen tamponipakkauksiin ja varmistettava myös, että kaikki ilman pakkausmerkintöjä olevat pakkaukset korvataan nämä merkinnät sisältävillä pakkauksilla ennen siirtymäkauden päättymistä. On arvioitu, että runsaat 90 prosenttia kaikista yhteisössä nykyään myynnissä olevista tamponeista täyttävät säännöt.

Komissio ei voi määrätä tuotteiden markkinoille saattamista koskevista edellytyksistä yhteisön ulkopuolisissa maissa, sillä tämä kuuluu näiden maiden toimivaltaan. Ehdokasmaat kuitenkin panevat yhteisön lainsäädäntöä täytäntöön ja siten myöskin yleisestä tuoteturvallisuudesta annettua direktiiviä. Tämän vuoksi käytännesäännöillä tulee todennäköisesti pitkällä aikavälillä olemaan vaikutusta myös näissä maissa.

Kysymys siitä, sisältävätkö tamponit geneettisesti muunnettua puuvillaa, ei liity toksiseen sokkioireyhtymään, eikä sitä tämän vuoksi käsitelty komission ja EDANAn käytännesäännöistä käymissä keskusteluissa. Komissio on tietoinen asian aiheuttamasta huolestumisesta ja arvioi parhaillaan geneettisesti muunnettuihin organismeihin liittyviä näkökohtia yleisemmältä kannalta. Ennen kuin lisätoimiin voidaan ryhtyä, on saatava tämän arvioinnin tulokset.

(1) EYVL L 228, 11.8.1992.